08 Oktober: Moenie jouself mislei oor wie jy in die gemeente is nie. – Jan van der Watt - www.bybelkennis.co.za
by Mitch Kalp · Published 08/10/2017 · Updated 06/10/2017
1 Tim 1:1-11 (fokus 1:3-11)
Godsdiens doen partymaal snaakse dinge aan mense juis omdat die sterkpunt van die godsdiens tegelyk ook sy swakpunt is. In die gemeente word mense aanvaar soos hulle is, want dit is wat Jesus gedoen het. En dit is reg ook. Almal is daar welkom en het daar ‘n plekkie. Maar die sterkpunt word vinnig ‘n swakpunt ook as mense nie weet hoe om die liefde en openheid in ‘n gemeente te hanteer nie. Dinge loop skeef as ‘n mens nie besef dat die jy daar ‘n plekkie het omdat Jesus jou so lief het nie, maar dink dit is omdat jy so belangrik is.
Die kerk se sterk en tegelyk sy swakpunt is dat dit al die mense met gebreekte vlerkies bymekaar maak. Na wie anders sal geestelik siek mense toe gaan as na die groot Geneesheer? Ons het Hom almal nodig. Maar daar is mense wat, as hulle vlerkies beter word, dink die hok behoort aan hulle. Die gemeente is mos so: almal moet ‘n plek hê en elkeen moet sy opinie kan lug. By die werk of selfs by die huis kry jy nie eintlik die indruk mense luister na jou nie, maar by die kerk luister mense skielik na jou. Jy begin voel jy is ook iets; jy is ook belangrik. En dit is goed, want jy is.
Maar mag maak korrup, selfs ‘n bietjie mag. Dit gebeur dat as party mense hulle vlerke begin sprei raak hulle vlieg vir hulle belangriker as die liefde van die Here. Dan wil hulle wys hulle is belangrik en wil hulle wil oral afdwing. Die aandag is net te lekker. So begin die kerk “hulle plek” en nie die Here se plek word nie. Op vergaderings of in gesprekke is hulle die mense wat altyd beter weet en wie se tong alles in die gemeente aan stukke sny waarvan hulle nie hou nie. Ek dink ons ken almal sulke mense in die gemeente (kyk maar na Timoteus se gemeente ook – 1:3-11).
Die Here het almal lief, maar hou nie van mense wat dink die kerk is hulle s’n nie. Dit is die Here s‘n. Daarom moet ons die balans reg hou: ons is nie daar omdat ons so belangrik is nie, maar omdat die Here se genade en liefde ons tot daar gedra het. En dit is net daardie genade en liefde wat ons daar hou!